– Det ville vært rart å si noe annet enn at dette er en overgang. Jeg har vært en fattig student i fire år i et presset utleiemarked i Oslo, så nå blir det en helt annen livssituasjon, sier Freddy Øvstegård (22).

Mandag ble Stortinget høytidelig åpnet. Øvstegård startet dagen med frokost i dress hjemme i studentkollektivet der han har bodd i tre og et halvt år.

I en bøtte på gulvet ligger capsen fra Roskilde-festivalen bløtlagt. På veggene henger plakater av rockeband, og bokhylla er full av fagbøker fra studiene i statsvitenskap.

Ikke født under OL i 1994

22-åringen fra Sarpsborg var ukjent for de fleste før han ble nominert øverst på SVs stortingsliste i Østfold før valget. Han har verken sittet i kommunestyret eller i fylkestinget, men har vært aktiv i Sosialistisk ungdom.

FROKOST: Det ble rundstykker med egg og kaffe til frokost den dagen Øvstegård startet på Stortinget. Han hevder det ikke er veldig unormalt. Foto: Per Øyvind Fange / NRK

SV kom sterkt mot slutten av valgkampen, og etter noen nervepirrende timer på valgkvelden 11. september, ble det klart at han kuppet utjevningsmandatet i Østfold foran KrFs Line Henriette Hjemdal.

Øvstegård er dermed den yngste representanten på Stortinget de neste fire årene, og den første stortingspolitikeren noensinne som ikke var født da det var OL på Lillehammer.

Og selv om han nå flytter ut av kollektivet, hever nesten en million i årlig godtgjørelse og inn i en leilighet betalt av Stortinget, tenker han å representere de unge.

– Det er positivt å ha folk i alle aldre representert i politikken. Det er et demokratisk problem at unge folk ikke er godt nok representert. Så jeg tar det som en del av min rolle å være en utfordrer. Det trengs, sier han.

Tidenes yngste storting

45,8 er gjennomsnittsalderen på politikerne som i dag samles på Stortinget. Det er tidenes yngste nasjonalforsamling i Norge.

Øvstegård var en av 19 faste representanter som var under 30 år på valgdagen.

Troms Sandra Borch 29 år , Senterpartiet Nordland Wilfred Nordlund 29 år , Senterpartiet Sør-Trøndelag Sivert Bjørnstad 26 år , Fremskrittspartiet Mari Holm Lønseth 26 år , Høyre Møre og Romsdal Fredric Holen Bjørdal 27 år , Arbeiderpartiet Vetle Wang Soleim 24 år , Høyre Sogn og Fjordane Utjevningsmandat Tore Storehaug 25 år , Kristelig Folkeparti Hordaland Peter Christian Frølich 29 år , Høyre Eigil Knutsen 28 år , Arbeiderpartiet Rogaland Utjevningsmandat Solfrid Lerbrekk 26 år , Sosialistisk Venstreparti Oppland Marit Knutsdatter Strand 25 år , Senterpartiet Hedmark Nils Kristen Sandtrøen 28 år , Arbeiderpartiet Kristian Tonning-Riise 28 år , Høyre Emilie Enger Mehl 24 år , Senterpartiet Akershus Himanshu Gulati 29 år , Fremskrittspartiet Nicholas Wilkinson 29 år , Sosialistisk Venstreparti Østfold Elise Bjørnebekk-Waagen 27 år , Arbeiderpartiet Utjevningsmandat Freddy Andre Øvstegård 22 år , Sosialistisk Venstreparti

Studentkollektivet han nå forlater består ifølge Øvstegård av «organisasjonsnerder» som er samlet på venstresiden av norsk politikk, og de har et sett vedtekter for dem som bor der.

– Man må være revolusjonær sosialist og feminist, og man må være glad i øl. Nå håper jeg de får inn en ny Freddy her, sier han.

På spørsmål om hva som er det beste minnet herfra, svarer han slik:

– Det må være da vi hadde en stor fest her og Unge Høyre-leder Kristian Tonning-Riise kom overraskende inn på festen. Det ble et stort spetakkel. Alle sosialistene fikk seg en liten utfordring, sier Øvstegård og ler.

– Ble han kastet ut?

– Nei da, han var hjertelig velkommen.